ธปท.หั่นดอกรอบ2 แบงก์งงลงเร็ว ฟันธงไม่กระตุ้นศก.
โดย...ทีมข่าวการเงินโพสต์ทูเดย์
30 เม.ย. 2558

โดย...ทีมข่าวการเงินโพสต์ทูเดย์ 
การประกาศลดอัตราดอกเบี้ยนโยบายลงอีก 0.25% เป็นครั้งที่ 2 ติดต่อกันของคณะกรรมการนโยบายการเงิน (กนง.) มาอยู่ที่ระดับ 1.5% นับเป็นการสร้างเซอร์ไพรส์ให้ธนาคารและสำนักวิจัยทุกแห่ง เพราะไม่มีใครคาดคิดว่า กนง.จะดำเนินนโยบายเชิงรุกอย่างรวดเร็ว ทั้งที่เพิ่งลดดอกเบี้ยไปเมื่อวันที่ 11 มี.ค.ที่ผ่านมา 
ธนาคารยูโอบี ออกบทวิเคราะห์ว่า ธนาคารแห่งประเทศไทย (ธปท.) เป็นธนาคารกลางแห่งแรกในโลกที่สร้างความประหลาดใจให้ตลาด ด้วยการลดอัตราดอกเบี้ยเป็นรายแรกในช่วงไตรมาส 2 ปี 2558 นี้ หลังจากที่ธนาคารกลางหลายประเทศเคยพาเหรดลดดอกเบี้ยกันไปในช่วงไตรมาสแรกที่ผ่านมา แต่ยังไม่มีรายใดที่เดินหน้าต่อในไตรมาส 2 และนับเป็นการยืนยันท่าทีของ ธปท. ต่อการใช้นโยบายผ่อนคลายทางการเงินเพื่อกระตุ้นเศรษฐกิจไทย
ธนาคารรายใหญ่จากสิงคโปร์ ระบุว่า การตัดสินใจลดดอกเบี้ยมีขึ้นเพียงไม่กี่ชั่วโมง หลังจากที่กระทรวงการคลังลดคาดการณ์เศรษฐกิจปี 2558 ลงมาอยู่ที่ 3.7% จาคาดการณ์เดิมที่ 3.9% และลดคาดการณ์ส่งออกปีนี้ลงมาอยู่ที่ 0.2% จากเดิม 1.4% ขณะที่การลดดอกเบี้ยครั้งนี้ส่งผลให้ค่าเงินบาทอ่อนค่าลงทันที 0.4% ในช่วง 16 นาทีของการซื้อขายหลังประกาศ กนง. ทั้งนี้ ยูโอบียังคงมุมมองเดิมว่า เฟดจะปรับนโยบายการเงินในเดือน มิ.ย.นี้ และจะส่งผลให้เงินเหรียญสหรัฐแข็งค่าขึ้นเมื่อเทียบกับหลายสกุลเงินเอเชีย และในช่วงสิ้นปี 2558 เงินบาทจะอ่อนค่าลงมาอยู่ที่ 33.4 บาท/เหรียญสหรัฐ  
ขณะที่การประชุม กนง.ครั้งต่อไปในเดือน มิ.ย. คาดว่าจะมีการคงอัตราดอกเบี้ยไว้เท่าเดิม รวมถึงคงเป้าหมายเงินเฟ้อและคาดการณ์จีดีพีไว้ที่ระดับเดิม แต่ก็ยังมีความเป็นไปได้ที่จะลดลงได้อีก เนื่องจากในอดีตที่ผ่านมา กนง.เคยลดเป้าเงินเฟ้อมาอยู่ที่ 1.25% มาแล้ว  
ด้าน อมรเทพ จาวะลา ผู้อำนวยการอาวุโสสำนักวิจัย ธนาคารซีไอเอ็มบี ไทย กล่าวว่า เป็นการปรับลดดอกเบี้ยเร็วกว่าที่คาด จากเดิมที่คาดว่าแรงกดดันจะอยู่ที่การประชุมรอบหน้าในวันที่ 10 มิ.ย. เพื่อรอดูการประกาศผลิตภัณฑ์มวลรวมในประเทศ (จีดีพี) ไตรมาสแรกในวันที่ 18 พ.ค. เสียก่อน ซึ่งคาดว่าน่าจะโตได้ 3.3%
การที่ กนง.ลดดอกเบี้ยอีกครั้งในวันที่ 29 เม.ย. น่าจะเป็นเพราะผู้ทรงคุณวุฒิของธนาคารแห่งประเทศไทย (ธปท.) ทั้งคนนอกและคนในเห็นตรงกันว่าไม่สามารถรอได้ เพราะการส่งผ่านนโยบายต้องใช้เวลา ถ้ารอตัวเลขจีดีพีประกาศออกมาก่อนอาจไม่ทันการณ์ จึงต้องลดดอกเบี้ยในรอบนี้
อย่างไรก็ตาม เชื่อว่าการลดดอกเบี้ยรอบนี้คงช่วยผู้ประกอบการได้ไม่มากนัก เพราะปัจจัยหลักๆ ของผู้ประกอบการคือรอการลงทุนภาครัฐ ขณะที่ดอกเบี้ยในประเทศนั้นต่ำอยู่แล้ว แทบจะต่ำสุดในภูมิภาค ส่วนธนาคารพาณิชย์เองก็ระวังในการปล่อยสินเชื่อเพราะห่วงหนี้เสีย
สำหรับการช่วยผู้ส่งออกผ่านค่าเงินบาทที่อ่อนค่าลงนั้น เชื่อว่า นโยบายการเงินสหรัฐมีผลต่อค่าเงินบาทมากกว่าเมื่อเปรียบเทียบกับนโยบายการเงินในประเทศ โดยเทียบจากการลดดอกเบี้ยของ กนง.ครั้งก่อน ที่ช่วยให้เงินบาทอ่อนค่าลงได้ในช่วงสั้นๆ ระหว่างวันที่ 11-19 มี.ค. ดังนั้น จึงต้องจับตาสัญญาณจากสหรัฐว่า หากธนาคารกลางสหรัฐ (เฟด) ส่งสัญญาณว่าจะไม่รีบขึ้นดอกเบี้ย ค่าเงินบาทจะกลับมาแข็งและอาจไม่ทะลุแนวต้านที่ 33 บาท/เหรียญสหรัฐ ดังที่คาดว่าจะเกิดขึ้นหลังการลดดอกเบี้ยในรอบนี้ 
อมรทพ กล่าวว่า สิ่งที่กังวลคือผลข้างเคียงจากการปรับลดดอกเบี้ย ได้แก่ ภาวะฟองสบู่และหนี้ครัวเรือน เพราะแรงจูงใจในการออมจะลดลงไปด้วย คนจะหันไปลงทุนในสินทรัพย์ที่เสี่ยงมากขึ้น คือ อสังหาริมทรัพย์ จึงต้องระวังและพยายามสร้างสมดุลทางเศรษฐกิจก่อนเกิดปัญหาจนลามเป็นภาวะฟองสบู่ ส่วนหนี้ครัวเรือนนั้นที่น่าห่วงคือ กลุ่มผู้มีรายได้ระดับกลาง-ล่าง เป็นหนี้มากขึ้นจนทำให้สัดส่วนหนี้ต่อรายได้สูง และผู้มีรายได้ระดับบนหากก่อหนี้จนเกิดฟองสบู่ จะทำให้เศรษฐกิจไทยเติบโตไม่สมดุลและเกิดเป็นปัญหาระยะยาว
ดังนั้น จึงอยากให้ ธปท.ส่งสัญญาณดอกเบี้ยให้ชัดอีกครั้ง เพราะกังวลว่านักลงทุนจะเข้าใจว่าดอกเบี้ยอยู่ในช่วงขาลง ส่งผลให้ชะลอการลงทุนเพื่อรอต้นทุนการเงินปรับลดลงไปอีก 
“ธปท.รับบทบาทหนักมากในขณะนี้ ทั้งต้องกระตุ้นเศรษฐกิจควบคู่ไปกับการรักษาเสถียรภาพ หาก ธปท.จำเป็นต้องออกมาตรการเพื่อดูแลค่าเงิน อยากให้ ธปท.อธิบายเหตุผลอย่างละเอียดและชัดเจนแก่นักลงทุนทั้งในและนอกประเทศ เพื่อสร้างความมั่นใจ ส่วนตัวมองว่าบาทแข็งไม่ได้เกิดจากเงินทุนไหลเข้า ตลาดหุ้นที่ต่างชาติซื้อสุทธิก็เป็นการเปลี่ยนจากขายสุทธิเป็นซื้อสุทธิเมื่อไม่นานมานี้ ตลาดพันธบัตรปีนี้เม็ดเงินใหม่ไม่ได้เข้ามามาก บาทแข็งเพราะเรานำเงินไปจ่ายต่างประเทศน้อย เหตุผลใหญ่คือการนำเข้าลดลง ราคาน้ำมันลดลง ที่อยากเห็นคือรัฐส่งเสริมให้คนลงทุนต่างประเทศนำเข้าเครื่องจักรเพื่อขยายกำลังการผลิต” อมรเทพ กล่าว